בס"ד, שבט תשע"ח **עיון והעמקה בדף היומי, הרב אודי שורץ**

עבודה זרה דף כ', מתנת חינם לנכרי

**א. יסוד הדין**

1. **עבודה זרה, דף כ':** "דבר אחר: לא תחנם - לא תתן להם מתנת חנם. ומתנת חנם גופה תנאי היא".
2. **רמב"ם זכיה ומתנה, ג' י"א:** "אסור לישראל ליתן לעכו"ם מתנת חנם, אבל נותן הוא לגר תושב".
3. **רמב"ם עבודה זרה, י' ד':** "וכן אסור לספר בשבחן ואפילו לומר כמה נאה עובד כוכבים זה בצורתו, קל וחומר שיספר בשבח מעשיו או שיחבב דבר מדבריהם שנאמר ולא תחנם לא יהיה להם חן בעיניך, מפני שגורם להדבק עמו וללמוד ממעשיו הרעים, ואסור ליתן להם מתנת חנם".
4. **מאירי עבודה זרה שם:** "כבר ידעת כמה החמירה תורה להרחיק עובדי האלילים מארצנו ומגבולנו ומבינותינו ובכמה מקומות האריכה להזהירנו להתרחק ממעשיהם מכאן אמרו לא תחנם לא תתן להם חן ר"ל לשבח ענינם ומעשיהם ואפילו יפי צורתם ותבניתם וכן דרשו מכאן שלא נתן להם חנייה בקרקע כדי שלא להתמיד ישיבתם בינותינו. וכן דרשו ממנו שלא ליתן להם מתנת חנם שלא לגזלה למי שאנו חייבים לה ביותר כגון גר תושב והוא בן נח הגמור לקיים שבע מצות כמו שאמרה תורה לגר אשר בשעריך תתננה ואכלה או מכור לנכרי".
5. **בית יוסף חושן משפט, רמ"ט:** "ומ"ש רבינו אסור ליתן מתנת חנם לעובד עבודה זרה. לאו לאפוקי ישמעאלים אלא לאפוקי גר תושב דהיינו שקיבל עליו שבע מצות בני נח וזהו שאנו מצווים להחיותו אבל שאר גוים כלם דין אחד להם".
6. **שו"ת שבט הלוי, ד' רי"ג:** "אלא ע"כ כנ"ל דודאי שייך גם בזה"ז, דאסור ליתן להם מתנת חנם לא משום דלקח זה מגר תושב השייך לו, אלא הוא איסור בפני עצמו כמו איסור דלא תתן להם חן, ולא תתן להם חניה בקרקע ... וכיון שהטור בחו"מ סי' רמ"ט שם כ' אסור ליתן מתנת חנם לעובד ע"ז, אבל מותר ליתן לגר תושב שהרי מצוה להחיותו ע"כ, מדנקט סיבת ההיתר בג"ת משום דמצוה להחיותו, הרי דלולא דמצוה להחיותו גם לגוי דומיא דג"ת שאינו עובד ע"ז אסור, ובזה"ז דליכא גר תושב א"כ כולם אסורים גם שאינם עובדי ע"ז, וא"כ סותר הטור עצמו מסיפא לרישא שכ' דאסור ליתן לעובד ע"ז דמשמע שאינו עובד ע"ז מותר ליתן, אלא ע"כ רישא לאו דוקא כמש"כ הב"י דגם ישמעאלי אסור, וכסא רבינו הבית יוסף נכון מאד ודבריו כתובים בדיוק גדול".

**ב. דרכי היתר**

1. **תוספות עבודה זרה, דף כ':** "והקשה ריב"ם דהכא אסר מתנת חנם לעובד כוכבים לר' יהודה, ובפרק כל שעה (פסחים דף כב. ושם ד"ה ור') מוקמינן ההיא דשולח אדם ירך לעובד כוכבים כר' יהודה?! ותירץ רבי דבתוספתא תניא גבי מילתיה דר' יהודה דהכא בעובד כוכבים המכירו מותר מפני שהוא כמוכרו לו. והא דאמרי' בפרק הדר (עירובין דף סד:) דא"ל לההוא עובד כוכבים טול גלוסקין מאילעא ואף על פי שלא היה מכירו כדמשמע התם, שאני התם שהיה מתלוה עמו בדרך. וא"ת למאן דאסר וכי לית ליה ההיא דמפרנסין עניי עובדי כוכבים עם עניי ישראל מפני דרכי שלום וי"ל דדרכי שלום אין זו מתנת חנם".
2. **מאירי עבודה זרה שם:** "הא כל שהוא מן האומות הגדורות בדרכי הדתות ושמודות באלהות אין ספק שאף בשאין מכירו מותר וראוי וכבר אמרו שולח אדם ירך לנכרי".
3. **שו"ת הרשב"א, א' ח':** "ומה ששאל ממך הנער בשולח אדם ירך לנכרי איך יתישב עם מה שאמרו אסור לתת מתנת חנם?! ואמרת לו דההוא דשולח ירך לנכרי לא לחנם אלא לגמול למה שקדם, או בגוי שאינו עובד עבודה זרה - יפה אמרת ... ועוד, דסתם מתניתין כרבי מאיר. ועוד שלא אמרו אלא מתנת חנם, הא לסבה אפילו במקום שיעזרנו הגוי או יתן לו להבא מותר שאין זו מתנת חנם. וכן אפילו משום דרכי שלום".
4. **רמב"ן גיטין, דף ל"ח:** "ואפשר שלא אמרה תורה לעולם בהם תעבודו אלא משום שלא ליתן להם מתנות חנם כענין דכתיב בגוים לא תחנם, אבל כשהוא משחררו מפני שנותן דמי עצמו או משום מצוה וצורך הרב דליכא חנינה מותר".
5. **שו"ת כתב סופר, אורח חיים ס"א:** "על שאלתו וספיקתו בהך דינא של המחבר או"ח סי' שכ"ג סעיף ז' דמותר להטביל בשבת כלי חדש וירא שמיים יצא ידי כולם ויתן את הכלי במתנה לעכו"ם. והוקשה לו ואיך יתן מתנה לנכרי הא עובר על לא תחנם לא תתן להם מתנת חינם, והא מתנה זו צריכה שתהיה מתנה גמורה שיוכל לשמש בו כרצונו?! ... ונחזור למקום שיצאנו משם בוודאי אם יש לו שכן נכרי מכירו דליכא משום מתנת חינם, אסור לו ליתן במתנה לאחר כיון שאפשר ליתן לשכנו דליכא איסור למה נתיר לו בדרך אסור. אבל היכא דלית ליה מי שמכירו או שכינו צריך לעיין מלפי תירוץ המג"א משום מצוה התירו ... ונראה לי "ל פשוט דאסור ...

אולם שבתי וראיתי די"ל כיון שישראל עושה זאת לטובת עצמו, אפי' בחול דליכא מצוה מותר ... וכל שעושה לטובת עצמו ליכא משום לא תחנם, ור"א שחרר עבדו לצורך מצוה ליכא משום לא תחנם ... ויש למפקפק לפקפק ... וזאת תורת העולה לדינא מדברינו דאסור ליתן מת"ח לנכרי גם כשמתכוין לטובת עצמו ... ויש לעיין אפשר דסגי למפטר מטבילה במתנה ע"מ להחזיר אחר השבת, ואפשר מתנה כזו לא אסרה תורה לתת לנכרי ולא אסרה רק נתינת נבילה לנכרי מתנה עולמית אבל לשעה שא"א שיעשה בו כרצונו והיא בחזרה אח"ז לא אסרה תורה".